**Likumprojekta “Grozījumi Darba aizsardzības likumā” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta „Grozījumi Darba aizsardzības likumā” (turpmāk – likumprojekts) mērķis ir pilnveidot darba aizsardzības prasības, īpaši attiecībā uz pašnodarbināto un attālinātajā darbā nodarbināto drošību un veselības aizsardzību. Vienlaikus precīzāk un skaidrāk tiek noteiktas prasības darba aizsardzības organizatoriskās sistēmas izveidei un sadarbībai darba aizsardzības jautājumos.  Paredzams, ka, pieņemot likumprojektu, tiks uzlabota nodarbināto un pašnodarbināto drošība un veselība darbā. Likumprojekta spēkā stāšanās paredzēta 2019. gada 1. jūlijā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts sagatavots pēc Labklājības ministrijas iniciatīvas, konsultējoties ar nozares speciālistiem (darba devēju un nodarbināto organizāciju pārstāvjiem, kā arī kompetento institūciju darba aizsardzībā pārstāvjiem). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Darba aizsardzības likumā noteiktās prasības ir piemērojamas visās nodarbinātības jomās, ja citos likumos nav noteikts citādi. Tādejādi vispārīgās darba aizsardzības prasības vienlīdz attiecas uz visiem nodarbinātajiem.  Šobrīd aizvien aktuālākas kļūst dažādas specifiskas nodarbinātības formas, tai skaitā attālinātais darbs, tādēļ ir nepieciešams darba aizsardzības prasības konkretizēt un pielāgot atbilstoši aktuālajām tendencēm, lai nodrošinātu pēc iespējas drošu darba vidi visiem nodarbinātajiem.  Pēdējos gados aizvien biežāk darba devēji un nodarbinātie vienojas par darba izpildi ārpus uzņēmuma telpām, jo informāciju un komunikāciju tehnoloģiju attīstība šādu iespēju nodrošina, un nodarbinātais var veikt savu darbu, atrodoties mājās vai kādā citā vietā. Attiecīgi Darba aizsardzības likuma 1. pants tiek papildināts ar 20. punktu, nosakot attālinātā darba definīciju – darba izpildes veids, kad darbs, kuru varētu veikt uzņēmuma ietvaros, izmantojot informāciju un komunikāciju tehnoloģijas, pastāvīgi tiek veikts ārpus darba devēja uzņēmuma. Likumprojektā iekļautā definīcija atbilst definīcijai, kas ir noteikta Eiropas sociālo partneru 2002. gada 16. jūlija vienošanās dokumentā par attālināto darbu (pieejams: https://www.etuc.org/en/framework-agreement-telework) (likumprojekta 1. pants).  Līdz ar to likumprojektā tiek uzsvērts, ka, organizējot darba aizsardzības sistēmu, kas sevī ietver darba vides iekšējo uzraudzību, darba aizsardzības organizatoriskās struktūras izveidošanu, kā arī konsultēšanos ar nodarbinātajiem, jāņem vērā arī darbi, kas tiek veikti attālināti, un nodarbinātie, kuri veic attālināto darbu (likumprojekta 3. pants).  Nodarbinātā, kurš veic darbu attālināti, pienākums ir sadarboties ar darba devēju darba vides iekšējās uzraudzības īstenošanā. Nodarbinātajam un darba devējam ir pienākums vienoties par darba vides iekšējās uzraudzības īstenošanu nodarbinātā telpās, kuras nav darba devēja valdījumā, ja tas ir nepieciešams, lai pārliecinātos par darba vides atbilstību drošības prasībām (likumprojekta 5. pants).  Ņemot vērā to, ka attālinātais darbs var tikt veikts dažādās vietās, darba devējam ir jāizvērtē, kādā veidā nodrošināt nodarbinātajam pēc iespējas drošu darba vidi un apstākļus. Veicot darba vides riska novērtējumu, var tikt novērtēta darba vieta vai darba veids. Liela nozīme ir šādu nodarbināto atbilstošai instruktāžai, lai darbinieks būtu pietiekami informēts par pareizu darba aprīkojuma lietošanu un apzinātos darba vides riskus, ņemot vērā, ka lielākoties attālinātais darbs tiek veikts vienatnē.  Likumprojektā tiek ietverti grozījumi, lai pilnveidotu pašnodarbināto drošību un veselības aizsardzību. Attiecībā uz pašnodarbinātajiem šobrīd spēkā esošajā Darba aizsardzības likumā ir noteikts, ka pašnodarbinātā drošība un veselība, veicot darbu, pamatā ir atkarīga tikai no viņa paša zināšanām, izpratnes un iniciatīvas, jo pašnodarbinātajam ir pienākums rūpēties par savu drošību un veselību darbā, kā arī par to personu drošību un veselību, kuras ietekmē vai var ietekmēt viņa darbs.  Ņemot vērā to, ka normatīvajos aktos ir dažādas pašnodarbināto definīcijas atkarībā no regulējuma konteksta, likumprojektā ietverta pašnodarbinātā definīcija Darba aizsardzības likuma izpratnē, paredzot, ka pašnodarbinātais ir fiziska persona, kura veic darbu patstāvīgi un nav uzskatāma par nodarbināto šī likuma izpratnē, ar to pamatā saprotot personas, kas izpilda kādu pasūtījumu, izgatavo lietu vai īsteno pasākumu, kā tas ir noteikts Civillikumā (likumprojekta 1. pants).  Eiropas Sociālā fonda projekta “Darba drošības normatīvo aktu praktiskās ieviešanas un uzraudzības pilnveidošana” (Nr. 7.3.1.0/16/I/001) ietvaros īstenots pētījums “Pašnodarbinātība Latvijā un tiesiskā regulējuma pilnveide pašnodarbināto darba apstākļu uzlabošanai”, kurā secināts, ka kopumā pašnodarbinātais no drošības viedokļa uzskatāms par neaizsargātāku nekā nodarbinātais. Lai gan šobrīd Darba aizsardzības likumā ir pieminēti pašnodarbinātie un pēc būtības vispārīgie darba aizsardzības principi būtu jāievēro arī pašnodarbinātajiem, nolūkā skaidrāk norādīt, kas ir jāievēro pašnodarbinātajiem, likumprojektā paredzēts, ka pašnodarbinātajiem būs jāievēro Darba aizsardzības likumā noteiktie vispārīgie principi, kas minēti 4. panta pirmajā daļā. Darba aizsardzības vispārīgie principi pašnodarbinātajiem ir jāievēro tādā apmērā, cik tas ir saprātīgi izdarāms un atbilst pašnodarbinātā veicamā darba būtībai, piemēram, novērst darba vides riska cēloņus, darbu pielāgot indivīdam, bīstamo aizstāt ar drošo vai mazāk bīstamo, utt. (likumprojekta 2. pants).  Likumprojektā ir iekļauts jauns Darba aizsardzības likuma pants (16.1 pants), kas paredz skaidrāku un precīzāku regulējumu attiecībā uz pašnodarbinātajiem, īpaši tad, ja viņi veic darbus pakalpojuma saņēmēja uzņēmuma darba vidē un var ietekmēt citu nodarbināto drošību un veselību. Pakalpojuma saņēmējs šajā gadījumā ir persona, kura noslēgusi līgumu ar pašnodarbināto par konkrēta darba veikšanu, turklāt šis pakalpojuma saņēmējs vienlaikus ir darba devējs šajā uzņēmumā nodarbinātajiem.  Pašnodarbinātie šobrīd nav pakļauti sociālajai apdrošināšanai pret nelaimes gadījumiem darbā un arodslimībām, un līdz ar to nesaņem nekādu atlīdzību gadījumā, ja notiek nelaimes gadījums vai persona iegūst arodslimību. Pētījuma “Pašnodarbinātība Latvijā un tiesiskā regulējuma pilnveide pašnodarbināto darba apstākļu uzlabošanai” rezultātā kā viens no ieteikumiem ir izvirzīta iespēja noteikt pienākumu pašnodarbinātajiem bīstamajās nozarēs (primāri lauksaimniecībā, mežsaimniecībā un būvniecībā), iegādāties apdrošināšanas polisi pret nelaimes gadījumiem un arodslimībām.  Attiecīgi, lai nodrošinātu pašnodarbināto aizsardzību bīstamākajās nozarēs un mazinātu risku tad, ja notiek nelaimes gadījums, likumprojektā paredzēts pienākums pašnodarbinātajiem apdrošināt savu veselību un dzīvību pret nelaimes gadījumiem privātajās apdrošināšanas kompānijās, ja viņi veic darbu nozarēs, kurās atbilstoši normatīvajiem aktiem darba devējam jāiesaista kompetentā institūcija (likumprojekta 9. pants). Minētās nozares ir iekļautas Ministru kabineta 2005. gada 8. februāra noteikumos Nr.99 “Noteikumi par komercdarbības veidiem, kuros darba devējs iesaista kompetentu institūciju” (turpmāk – MK noteikumi Nr. 99). Šajos noteikumos tiek iekļautas tās nozares, kurās notikušo smago un letālo nelaimes gadījumu darbā un konstatēto arodslimību skaits pārsniedz vidējos rādītājus valstī, rēķinot uz 100 000 nodarbinātajiem.  Atbilstoši sociālo partneru un darba aizsardzības pakalpojumu sniedzēju ieteikumiem likumprojektā ir paredzēts precīzāk nošķirt darba aizsardzības pakalpojumu sniedzēju statusu, novēršot iespējamās neskaidrības. Attiecīgi likumprojektā ir precizēta darba aizsardzības speciālista un kompetenta speciālista darba aizsardzības jautājumos definīcijas, liekot uzsvaru uz to, ka darba aizsardzības speciālists ir uzņēmumā uz darba vai dienesta attiecību pamata nodarbinātais, savukārt kompetentais speciālists – ārpakalpojuma sniedzējs.  Attiecīgi ir precizēta arī kompetentas institūcijas definīcija, uzsverot, ka tā ir institūcija, kas sniedz ārpakalpojumus (likumprojekta 1. pants).  Turklāt likumprojektā tiek noteikts, ka juridiska persona ir tiesīga sniegt ar darba vides iekšējās uzraudzības veikšanu saistītus darba aizsardzības pakalpojumus tikai tad, ja tai ir piešķirts kompetentas institūcijas statuss (likumprojekta 7. pants), tādejādi izslēdzot gadījumus, kad ar darba vides iekšējās uzraudzības veikšanu saistītus darba aizsardzības pakalpojumus sniedz komersanti, kuru pamatdarbība nav saistīta ar darba aizsardzības pakalpojumu sniegšanu un kuri nav ieguvuši kompetentas institūcijas statusu. Neskatoties uz to, ka šādam komersantam var būt nodarbināti darba aizsardzības speciālisti pat ar augstāko izglītību darba aizsardzībā, minētais negarantē kvalitatīva pakalpojuma sniegšanu, ja komersants nav ieguvis kompetentas institūcijas statusu.  Konsultējoties ar darba devēju un nodarbināto organizāciju pārstāvjiem, ir paredzēts izslēgt 6. panta 2.punktu, kas paredz darba devēja tiesības noteikt papildus apmācību darba aizsardzības jautājumos nodarbinātajam, kurš pārkāpis darba aizsardzības prasības. Šādas tiesības reāli praksē netiek izmantotas, turklāt darba devējs jebkurā gadījumā var nodrošināt papildu apmācību nodarbinātajam, ja tas ir nepieciešams (likumprojekta 4. pants).  Ņemot vērā tehnoloģiju attīstību, likumprojektā ir paredzēts, ka darba devējs ir tiesīgs izmantot informācijas tehnoloģiju risinājumus ar darba aizsardzību saistīto procesu dokumentēšanā, ja tie ietver apliecinājumu par dokumentu pieņemšanas/izdošanas laiku un nodarbināto informēšanu, ja pienākumu informēt nodarbinātos paredz normatīvie akti (likumprojekta 4. pants). Būtiski, ka darba devējam ir jānodrošina iespēja valsts uzraudzības un kontroles iestādēm piekļūt šiem dokumentiem. Tā kā likumam ir augstāks spēks, minētā norma attiecas arī uz dokumentiem, kas noteikti uz Darba aizsardzības likuma pamata izdotajos Ministru kabineta noteikumos. Minētās prasības samazinās administratīvo slogu uzņēmumiem nepieciešamo dokumentu sagatavošanā, dodot iespēju šim nolūkam izmantot speciāli izstrādātas sistēmas, piemēram, darba vides risku novērtēšanas, nodarbināto apmācību reģistrēšanas sistēmas u.c.  Tāpat no Darba aizsardzības likuma 7. panta tiek izslēgta otrā un trešā daļa (likumprojekta 5. pants), kas paredz sastādīt dažādus nodarbināto vai darba vietu sarakstus. Tā vietā 8. pants ir papildināts ar jaunu piekto daļu, kas paredz darba devējam pienākumu nodrošināt darba vides riska novērtēšanas rezultātu dokumentēšanu (likumprojekta 6.pants). Konkrētākas prasības darba vides riska novērtēšanai ir noteiktas Ministru kabineta 2007. gada 2. oktobra noteikumos Nr.660 “Darba vides iekšējās uzraudzības veikšanas kārtība”, tai skaitā attiecībā uz darba vietu un darba veidu noteikšanu, kuros pastāv darba vides risks, darba aizsardzības pasākumu plāna izstrādi u.c.  Ņemot vērā Valsts darba inspekcijas novērojumus un praktisko pieredzi par to, ka darba devēji ne vienmēr nodrošina pietiekamu darba aizsardzības speciālistu skaitu atbilstoši uzņēmumā nodarbināto skaitam un darbības veidam, kā tas ir noteikts Darba aizsardzības likuma 9. panta pirmajā daļā, likumprojektā ir precizētas prasības darba aizsardzības organizatoriskajai struktūrai.  Paredzēts, ka lielajos uzņēmumos, kuros ir 250 vai vairāk nodarbināto, darba devējam būs jāpieņem darbā vai jānorīko vismaz divi vai pat vairāki darba aizsardzības speciālisti, ņemot vērā darba apjomu, kāds šādos uzņēmumos ir jāveic darba aizsardzības speciālistam, lai nodrošinātu kvalitatīvu pienākumu izpildi.  Tāpat kā līdz šim, darba devējs uzņēmumā var piesaistīt kompetento institūciju vai kompetento speciālistu darba aizsardzības jautājumos, ievērojot MK noteikumu Nr. 99 prasības. Minētā prasība ir attiecināma uz uzņēmumiem, kuros ir 250 vai vairāk nodarbināto, jo saskaņā ar statistikas datiem tie tiek uzskatīti par lieliem uzņēmumiem. Tādejādi šī prasība neietekmēs mazo un vidējo uzņēmumu darbību, kas veido lielāko daļu Latvijas uzņēmumu – tajos darba aizsardzības speciālista pienākumus varēs veikt arī viens speciālists.  Darba aizsardzības likumā ir noteikts, ka uzņēmumos, kuros ir ne vairāk kā 10 nodarbināto, darba devējs pats var veikt darba aizsardzības speciālista pienākumus. Šobrīd nav nepieciešamības pēc šāda specifiska regulējuma, kas praksē rada iztulkošanas problēmas gadījumos, kad darba devējs ir juridiska persona, tādēļ minētā norma no likuma tiek svītrota, attiecinot uz šiem uzņēmumiem vispārējo kārtību. Tādejādi darba aizsardzības speciālista pienākumus varēs veikt jebkurš nodarbinātais, arī darba devējs vai darba devēja pārstāvis, ja viņš ir ieguvis atbilstošu apmācību un kā nodarbinātais ir norīkots šī pienākuma veikšanai (likumprojekta 7. pants).  Ar likumprojektu tiek paredzēts pilnveidot prasības vairāku darba devēju sadarbībai darba aizsardzības jomā, skaidrāk nosakot atbildības sadalījumu situācijā, kad cita darba devēja nodarbinātie sniedz tādu specifisku pakalpojumu, kas ikdienā pie darba devēja kā pakalpojuma saņēmēja netiek veikts (likumprojekta 8. pants).  Šobrīd Darba aizsardzības likuma 19. pantā paredzētas nodarbinātā tiesības uz atlīdzību, vienpusēji izbeidzot darba vai civildienesta attiecības sakarā ar būtisku drošības un veselības apdraudējumu, ja to apliecina Valsts darba inspekcija.  Valsts darba inspekcijai jau pēc notikušā apdraudējuma fakta ir apgrūtinoši sniegt objektīvu atzinumu par apstākļiem darba vietā konkrētajā brīdī, ja, piemēram, darba devējs apsekojuma laikā pārkāpumus jau novērsis. Turklāt mēdz būt gadījumi, ka šis pants, iespējams, tiek izmantots ļaunprātīgi.  Likumprojektā ar grozījumiem šajā pantā ir saglabātas nodarbinātā tiesības uz atlīdzību, tomēr vienlaikus tiek paredzēts, ka darba devējs var nemaksāt atlīdzību, ja uzskata, ka apdraudējums veselībai un drošībai nav būtisks. Tādejādi turpmāk, ja darbinieks uzteic darba līgumu un darba devējs piekrīt darbinieka norādītajam iemeslam, darba devējs izmaksā nodarbinātajam atlīdzību noteiktajā apmērā. Savukārt, ja starp pusēm ir strīds par darba tiesisko attiecību vai civildienesta attiecību izbeigšanas pamatu, tad nodarbinātajam ir tiesības celt prasību tiesā par atlīdzības piedziņu. Šāda prasība ceļama viena mēneša laikā no nodarbinātā atlaišanas dienas. Līdzīgs princips ir paredzēts arī Darba likuma grozījumos attiecībā uz uzteikumu svarīga iemesla dēļ (100.panta piektā daļa), kas šobrīd tiek skatīti Saeimā (1277/Lp12) (likumprojekta 11. pants).  Papildus likumprojektā noteikts, ka Darba aizsardzības likuma 17. panta 2., 3. un 4. punktā termins “ķīmiskie produkti” tiek aizstāts ar terminu “maisījumi”, ievērojot Ķīmisko vielu likumā lietoto terminoloģiju (likumprojekta 10. pants).  Tāpat Darba aizsardzības likuma 21. panta otrās daļas 5.punktā vārdi “nopietni un tieši draudi” tiek aizstāti ar vārdiem “nopietnas un tiešas briesmas” atbilstoši likumā lietotajai terminoloģijai (1. panta 15.punkts, 11. panta pirmā daļa) (likumprojekta 12. pants).  No Darba aizsardzības likuma IV nodaļas nosaukuma “Valsts un pašvaldību kompetence darba aizsardzības jautājumos” tiek svītroti vārdi “un pašvaldību”, jo šajā pantā nav noteiktas specifiskas prasības pašvaldībām, bet gan prasības, kas attiecināmas uz valsts politiku darba aizsardzības jomā. Darba aizsardzības prasības tāpat kā līdz šim vienlīdz būs attiecināmas uz visiem uzņēmumiem, tai skaitā arī uz pašvaldības uzņēmumiem (likumprojekta 13. pants).  Likumprojekta spēkā stāšanās paredzēta 2019. gada 1. jūlijā, lai visas ieinteresētās personas varētu savlaicīgi sagatavoties izmaiņām. |
| 3. | Projekta izstrādē iesaistītās institūcijas un publiskas personas kapitālsabiedrības | Likumprojekta izstrādē tika iesaistīta Valsts darba inspekcija, Latvijas Darba devēju konfederācija, Latvijas Brīvo arodbiedrību savienība un Darba aizsardzības kompetento institūciju biedrība. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojektā iekļautie grozījumi varētu ietekmēt šādas mērķgrupas:  1) nodarbinātie – saskaņā ar Centrālās statistikas pārvaldes datiem 2017. gadā bija 902,7 tūkstoši nodarbināto;  2) darba devēji – saskaņā ar Centrālās statistikas pārvaldes datiem 2016. gadā bija 125,620 tūkstoši ekonomiski aktīvo statistikas vienību (t.sk. komersanti, zemnieku un zvejnieku saimniecības, valsts un pašvaldību iestādes), izņemot pašnodarbinātos;  3) lielie uzņēmumi ar 250 vai vairāk nodarbinātajiem - saskaņā ar Centrālās statistikas pārvaldes datiem 2016. gadā bija 238 šādi ekonomiski aktīvi uzņēmumi;  4) pašnodarbinātie - saskaņā ar Centrālās statistikas pārvaldes datiem 2016. gadā bija 64 708 pašnodarbinātie;  5) pašnodarbinātie, kas strādā bīstamās nozarēs - saskaņā ar Centrālās statistikas pārvaldes datiem 2016. gadā bija 19 024 pašnodarbinātie, kas strādā bīstamās nozarēs atbilstoši MK noteikumos Nr. 99 minētajiem komercdarbības veidiem un uz kuriem attieksies prasība apdrošināt savu dzīvību un veselību pret nelaimes gadījumiem darbā. |
| 2. | Tiesiskā regulējuma ietekme uz tautsaimniecību un administratīvo slogu | Uzņēmumiem, kuros ir 250 vai vairāk nodarbināto, turpmāk nepietiks ar vienu norīkotu darba aizsardzības speciālistu. Lai kvalitatīvi spētu veikt visus nepieciešamos pienākumus darba aizsardzības jomā, darba devējam šajos uzņēmumos būs jānorīko vai jāpieņem darbā vismaz divi darba aizsardzības speciālisti. Uzņēmumiem, kas jau šobrīd piesaista kompetento institūciju vai kompetento speciālistu, vai arī nodarbina vairākus darba aizsardzības speciālistus, izmaiņas nebūs nepieciešamas.  Pašnodarbinātajiem, kuri veic darbus kādā no bīstamajām nozarēm (atbilstoši MK noteikumos Nr. 99 minētajiem komercdarbības veidiem), būs jāapdrošina sava veselība un dzīvība pret nelaimes gadījumiem. Atbilstoši pētījumā “Pašnodarbinātība Latvijā un tiesiskā regulējuma pilnveide pašnodarbināto darba apstākļu uzlabošanai” iekļautajiem aprēķiniem, gadījumā, ja iemaksas gadā ir 70 eiro apmērā uz vienu personu, nelaimes gadījuma apdrošinājuma summa var sastādīt līdz 40 000 eiro. Starp apdrošinātiem riskiem ir invaliditātes, sakropļojuma, nāves riski, slimnīcas dienas nauda, psiholoģiskā palīdzība, profesijas pārkvalifikācijas izdevumi, medicīniskie izdevumi. Tādejādi pašnodarbinātajiem sākotnēji var rasties papildus izmaksas, tomēr, notiekot nelaimes gadījumam, pašnodarbinātie varēs saņemt apdrošināšanas atlīdzību un tiks pasargāti no būtiskiem neparedzētiem izdevumiem.  Turpmāk darba devēji ar darba aizsardzību saistīto procesu dokumentēšanā varēs izmantot informācijas tehnoloģiju risinājumus, ja tie ietvers atbilstošus apliecinājumus par dokumentu pieņemšanas/izdošanas laiku un nodarbināto informēšanu. Minētās prasības samazinās administratīvo slogu uzņēmumiem nepieciešamo dokumentu sagatavošanā, dodot iespēju šim nolūkam izmantot speciāli izstrādātas elektroniskas informācijas sistēmas, kas var atvieglot dokumentu izstrādi un glabāšanu. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par likumprojekta izstrādi ievietota Labklājības ministrijas tīmekļa vietnē <http://www.lm.gov.lv> sabiedriskajai apspriešanai 2018. gada 21. jūnijā, tādējādi dodot iespēju sabiedrībai līdzdarboties likumprojekta izstrādes procesā. |
| 2. | Sabiedrības līdzdalība projekta izstrādē | Izstrādājot likumprojektu, konsultācijas un sadarbība notika ar Latvijas Darba devēju konfederāciju, Latvijas Brīvo arodbiedrību savienību un Darba aizsardzības kompetento institūciju biedrību gan sarakstes, gan arī tikšanās veidā.  Vienlaikus atbilstoši Ministru kabineta 2009. gada 25. augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam arī citiem sabiedrības pārstāvjiem tiek dota iespēja sniegt viedokli par projektu tā saskaņošanas stadijā. |
| 3. | Sabiedrības līdzdalības rezultāti | Līdz likumprojekta izsludināšanai Valsts sekretāru sanāksmē citu sabiedrības pārstāvju priekšlikumi un iebildumi netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts darba inspekcija, kuras funkcija saskaņā ar Valsts darba inspekcijas likuma 3.panta pirmo daļu ir valsts uzraudzības un kontroles īstenošana darba tiesisko attiecību un darba aizsardzības jomā.  Valsts darba inspekcija uzrauga un kontrolē darba tiesisko attiecību un darba aizsardzības normatīvo aktu prasību ievērošanu un sniedz darba devējiem un darbiniekiem bezmaksas konsultācijas par darba tiesisko attiecību un darba aizsardzības normatīvo aktu prasībām. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta ietekme uz pārvaldes funkcijām un institucionālo struktūru, kā arī cilvēkresursiem nebūs būtiska, un projekta izpilde tiks realizēta esošo valsts budžeta līdzekļu un cilvēkresursu ietvaros. |
| 3. | Cita informācija | Nav |

Labklājības ministrs J.Reirs

Vīksne, 67012526

Mara.Viksne@lm.gov.lv